**KOŠARKAŠKI SAVEZ CRNE GORE**

**PRAVILNIK O POSTUPKU PRED ARBITRAŽOM KOŠARKAŠKOG SAVEZA CRNE GORE**

 

**JUN 2024.**

Na osnovu člana 14. Statuta KSCG, Skupština Košarkaškog saveza Crne Gore na sjednici održanoj 21/06/ 2024.godine u Podgorici, donio je Pravilnik o postupku pred Arbitražom KSCG -a (Broj:155/2024),

**PRAVILNIK**

**O POSTUPKU PRED ARBITRAŽOM**

**KOŠARKAŠKOG SAVEZA CRNE GORE**

1. **OPŠTE ODREDBE**

Član 1.

Arbitraža Košarkaškog saveza Crne Gore (dalje u tekstu: Arbitraža) nezavisno je tijelo Košarkaškog saveza Crne Gore za odlučivanje o žalbama protiv odluka koje donose prvostepena tijela Košarkaškog saveza Crne Gore o statusnim pitanjima košarkaša, košarkašica i klubova kao i o žalbama u takmičenjima.

Pod statusnim pitanjima smatra se posebno:

- registracija igrača,

- prelazak igrača iz kluba u klub,

- spor nastao iz ugovornog odnosa igrač-klub,

- spor nastao iz odnosa klub-klub.

Član 2.

Ovim Pravilnikom propisuje se sastav i odlučivanje Arbitraže, postupak donošenja odluka po žalbama, te druga pitanja iz djelokruga Arbitraže.

Član 3.

Arbitraža ima sjedište u Podgorici, na adresi sjedišta Košarkaškog saveza Crne Gore

Arbitraža koristi pečat Košarkaškog saveza Crne Gore.

Član 4.

Postupak pred Arbitražom provodi se, u pravilu, u sjedištu Arbitraže.

Predsjednik Arbitraže može odrediti da se sjednica vijeća Arbitraže održi u drugom mjestu.

Član 5.

Odluku o žalbi podnosioca žalbe Arbitraža, u pravilu, donosi u roku od četrdeset i pet (45) dana.

U predmetima vezanim za takmičenja žalba ž podnosioca žalbe rješava se u rokovima propisanim odgovarajućim propozicijama takmičenja.

1. **SASTAV I ODLUČIVANJE**

Član 6.

Arbitražu čine predsjednik i šest članova. Arbitraža odlučuje u vijeću sastavljenom od predsjednika vijeća i dva člana. Predsjednik je obavezan a po jednog člana bira stranke. .

Vijeće može donositi pravosnažne odluke u punom sastavu. Odluka vijeća donijeta je ako je za nju glasala većina članova vijeća.

Član 7.

Izuzetno od odredbe člana 6. stavka 4. ovog Pravilnika vijeće može donositi pravovasnažne odluke ako su na sjednici vijeća prisutni predsjednik i jedan član vijeća, a drugi član se pismeno izjasni o predmetu odlučivanja.

Član 8.

Podnosioc žalbe može tražiti izuzeće člana vijeća iz odlučivanja u pojedinom predmetu.

Član 9.

U radu vijeća Arbitraže učestvuje i predstavnik kancelarije Košarkaškog saveza Crne Gore Sekretar arbitraže ( Pravnik KSCG) koji može davati prijedloge i stručna mišljenja, bez prava odlučivanja.

Član 10.

Na sjednicama vijeća Arbitraže vodi se zapisnik koji potpisuju zapisničar i članovi vijeća. Za vođenje zapisnika i za obavljanje stručnih i administrativnih poslova brine se kancelarija Košarkaškog saveza Crne Gore.

1. **POSTUPAK PRED ARBITRAŽOM**

Član 11.

Postupak pred Arbitražom pokreće se žalbom.

Žalba treba da sadrži posebno:

- ime i prezime odnosno naziv i adresu podnosioca žalbe,

- naziv i broj akta na koji se podnosioc žalbe žali,

- navode o činjenicama na kojima se žalba zasniva,

- navode o dokazima,

- prijedlog da se pobijani akt u cijelosti ili djelomično ukine ili preinači,

- potpis podnosioca žalbe.

Podnosioc žalbe može uz žalbu priložiti sve isprave koje smatra važnim ili se može pozvati na isprave ili dokaze koje smatra važnim za rješavanje žalbe.

Uz žalbu se prilaže dokaz o uplati troškova postupka (visinu koju propisuje Upravni odbor Košarkaškog saveza Crne Gore). Žalba se podnosi u dva primjerka.

Član 12.

Žalba koja nije izjavljena pravovaljano, nedopuštena žalba, žalba podnijeta po neovlaštenoj osobi, kao i žalba uz koju nije priložen dokaz o uplati troškova žalbenog postupka (osim ako je opštim aktom izričito propisano da se u pojedinim predmetima takvi troškovi ne plaćaju), odbaciće će se zaključkom vijeća Arbitraže.

O odbacivanju žalbe zbog razloga iz stava 1. ovog člana, vijeće se može izjasniti pismenim putem, poštanskim putem ili drugim telekomunikacijskim putem.

Član 13.

Podnosioc žalbe nastupa samostalno ili putem punomoćnika.

Ako se zastupanje povjerava punomoćniku, uz žalbu se prilaže punomoć za zastupanje.

Član 14.

Uredno i pravovaljano podnijeta žalba sa prilozima se dostavlja prvostepenom tijelu protiv čije odluke je žalba podnijeta, sa pozivom da podnese svoj pismeni odgovor u roku od osam dana od dostavljanja žalbe sa prilozima.

Ako prvostepeno tijelo u propisanom roku ne podnese odgovor na žalbu, žalbeni postupak pred Arbitražom će se nastaviti.

Član 15.

Tokom žalbenog postupka podnosioc žalbe može odustati od žalbe.

Ako podnosioc žalbe odustane od žalbe Arbitraža obustavlja postupak.

Član 16.

Žalbeni postupak vodi se, u pravilu, bez održavanja glavne rasprave.

Izuzetno, na zahtjev podnosioca žalbe može se u posebno opravdanim slučajevima odrediti da se u žalbenom postupku održi ročište radi saslušanja stranke.

Član 17.

Pozivi, obaviještenja, odluke, zaključci i druga pismena dostavljaju se u pravilu putem

pošte.

Arbitraža može sa strankama komunicirati putem e-maila i drugim telekomunikacijskim sredstvima.

Član 18.

Ako Arbitraža drugačije ne odredi, žalbeni postupak se sprovodi bez prisustva javnosti.

Član 19.

Arbitraža odlučuje zaključkom ili odlukom.

O pitanjima procesne prirode odlučuje se zaključkom.

O osnovanosti žalbe odlučuje se odlukom.

Član 20.

Odluka Arbitraže ima uvod, izreku i obrazloženje.

Uvod odluke sadrži: naziv Arbitraže i sastav vijeća u kom Arbitraža vodi žalbeni postupak (ime i prezime predsjednika i članova vijeća koji su učestvovali u odlučivanju), kratku oznaku predmeta odlučivanja i odluke na koju je podnosioc žalbe podnio žalbu i dan kada je odluka po žalbi donijeta.

Izreka sadrži odluku o žalbi.

Obrazloženje sadrži: kratak sadržaj žalbe, razloge zbog kojih je odlučeno kao u izreci, kao i pravni osnov odlučivanja o žalbi.

Član 21.

Odluke ili zaključci koji se u originalu dostavljaju strankama potpisuje predsjednik vijeća Arbitraže i ovjeravaju se pečatom arbitraže Košarkaškog saveza Crne Gore. Odluke Arbitraže KSCG su konačne bez prava žalbe.

Član 22.

Rješavajući žalbu Arbitraža može žalbu:

- odbaciti, ako postoje okolnosti iz člana 12. ovog Pravilnika,

- odbiti, a odluku prvostepenog tijela potvrditi,

- usvojiti, a predmet vratiti prvostepenom tijelu na ponovno razmatranje i odlučivanje,

- preinačiti odluku prvostepenog tijela.

Ako Arbitraža žalbu usvoji i predmet vrati na ponovo odlučivanje, prvostepeno tijelo dužno je voditi računa o činjenicama iz odluke Arbitraže.

1. **TROŠKOVI POSTUPKA**

Član 23.

Podnosioc žalbe snosi troškove postupka.

Odlukom Upravnog odbora Košarkaškog saveza Crne Gore propisuje se visina takse kojom se namiruju troškovi postupka pred Arbitražom.

U predmetima iz takmičenja taksa se određuje odgovarajućim Propozicijama takmičenja, donijetim na Upravnom odboru Košarkaškog saveza Crne Gore.

Član 24.

Bez dokaza o uplaćenoj taksi uz žalbu Arbitraža će žalbu odbaciti zaključkom.

Takođe, sjednica vijeća se ne može održati dok se taksa u visini 350 bodova ne uplati.

1. **PRELAZNE I ZAVRŠNE ODREDBE**

Član 25.

Žalbeni postupci koji nisu okončani do stupanja na snagu ovog Pravilnika, nastaviće se prema odredbama ovog Pravilnika.

Član 26.

Ovaj pravilnik stupa na snagu danom donošenja, a objavit će se na Web stranici Košarkaškog saveza Crne Gore.

Član 27.

Tumačenje odredaba ovog Pravilnika daje Upravni odbor Košarkaškog saveza Crne Gore

U Podgorici, 21/06/ 2024 broj: 155/2024

**Predsjednik Skupštine KSCG**

**Radoslav Jovanović**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**